《夜宿法云庵》
清代·董兆熊

前山岚翠沈，暝色檐间合。禽声浴鼓乱，人语塔铃答。

归依古佛龛，始知此心杂。岩扉全未扃，随风自开阖。

松寒生夜涛，漫空沸鞺鞳。境幽喧亦减，闻根了无纳。

役役尘网中，坐使秋鬓飒。终当净域居，翻经补残衲。

作者简介：（1806—1858）清江苏吴江人，字敦临，一字梦兰。诸生。咸丰初举孝廉方正。助辑《金山县志》。工文。有《味无味斋稿》、《明遗民录》、《南宋文录》等。